Kære lærer

Velkommen til **lærermaterialet** til **Din og min verden – Åndsfrihed og fællesskab i skolen.**Dette materiale giver dig baggrundsviden, mens du i *undervisningsressourcerne* finder konkrete undervisningsaktiviteter. Sidst i dette materiale kan du læse om baggrunden for initiativet.

**Din og min verden** har som formålat

* forebygge fordomme og polarisering og styrke positive fællesskaber på tværs af forskellighed
* øge opmærksomheden på, hvordan vi i skolen italesætter religion og religions rolle i samfundet
* styrke unges demokratiske selvtillid
* styrke læreres og elevers interreligiøse kompetence
* styrke åndsfrihed, ligeværd og demokrati i folkeskolen og i samfundet generelt

Find undervisningsressourcer og læs mere om projektet på

[www.danmission.dk/dinogminverden](http://www.danmission.dk/dinogminverden)

**Din og min verden har et dannelsessigte**

**Din og min verden – Åndsfrihed og fællesskab i skolen** bidrager til at udmønte skolens dannelsesgrundlag, som det er beskrevet i folkeskoleloven §1 stk. 3 (formålsparagraffen):

”Folkeskolen skal forberede eleverne til deltagelse, medansvar, rettigheder og pligter i et samfund med frihed og folkestyre. Skolens virke skal derfor være præget af åndsfrihed, ligeværd og demokrati.”

Åndsfrihed, ligeværd og demokrati er således centrale begreber i skolens dannelsesopgave. Tro og livssyn er vigtige, men ofte tabuiserede, komponenter af åndsfriheden. Med dette materiale, undervisningsressourcerne og det tilhørende lærerkursus ønsker vi at styrke dine kompetencer til som lærer at facilitere samtaler om tro og livssyn, hvilket vil forbedre din interreligiøse kompetence. Dette vil medføre et bredspektret udbytte for både klassen som helhed og den enkelte elev.

”Det er i forbindelse med opdragelse og uddannelse, at vi finder ud af, om vi elsker verden nok til at tage ansvar for den og af samme grund redde den fra den undergang, som uden fornyelse og uden ankomsten af nye og unge vil være uundgåelig.”

Hannah Arendt, *Krisen i skolesystemet og pædagogikken*, 2021/1958, s.31

**Øget demokratisk selvtillid samt et mere rummeligt og respektfuldt klassefællesskab**

Vi ønsker at fremme nysgerrighed og tolerance hos eleverne overfor mangfoldighed ved at de gennem dialog udforsker forskellige synspunkter og livsopfattelser. Dialogen vil give hver elev større indsigt i egne holdninger og forhåbentlig øge lysten til at dele dem, og gennem refleksion og kritisk tænkning om egne og andres holdninger og værdier styrkes elevernes demokratiske selvtillid. Vores håb er, at samtalerne derudover vil bidrage til et mere rummeligt og respektfuldt klassefællesskab, hvor eleverne føler sig set, hørt og værdsat for deres individuelle perspektiver.

**Din og min verden i skolens fag**

**Din og min verden** henvender sig til både indskoling, mellemtrin og udskoling, og temaerne kan integreres i fag som dansk, historie, kristendomskundskab, de praktiske/musiske fag og sprogfagene. Den generelle tilgang til dialogarbejde kan indgå i alle fag. Det er oplagt at skabe et tværfagligt samarbejde, hvor temaerne fra **Din og min verden** indgår i et samarbejde mellem et praktisk/musisk fag og et mere teoretisk fag. Ved at inkludere æstetiske udtryksformer gives eleverne mulighed for at udforske eksistentielle overvejelser på flere måder, hvilket kan fremme dialogen og føre til nye indsigter.

**Om materialerne**

Formålet med lærermaterialet er at give dig baggrundsviden om de temaer, som **Din og min verden** direkte adresserer. Materialet findes både i en trykt udgave og online på [www.danmission.dk/dinogminverden](http://www.danmission.dk/dinogminverden). På hjemmesiden finder du også undervisningsressourcer, der både direkte og indirekte udmønter temaerne. Du finder her opgaver tilpasset henholdsvis indskoling, mellemtrin og udskoling. Opgaverne er samlet i forløb, men kan også bruges enkeltvis.

Hvis din undervisning omhandler en af **Din og min verden**s tematikker, kan du læse det relevante kapitel igennem og dermed være bedre rustet til undervisningen.

**Materialet indeholder kapitler om:**

* Dialog som livsform
* Livssyn, tro og værdier
* Åndsfrihed
* Ligeværd
* Demokrati
* Fællesskab
* Normer og fordomme
* Interreligiøs kompetence
* Polarisering og konflikter
* Baggrund for **Din og min verden**

Det første kapitel er grundlæggende i forhold til at arbejde med dialog om eksistentielle spørgsmål. De efterfølgende temaer er valgt ud fra **Din og min verden**s formål, men har også en bredere relevans for skolen og elevernes liv. Hvert kapitel indeholder refleksionsspørgsmål henvendt til dig til at igangsætte tanker om temaerne, og i de fleste kapitler indgår modeller, der kan integreres direkte i undervisningen eller være en implicit del af den, alt efter klassetrin og emne. På den måde tilbyder lærermaterialet både en vidensbaggrund til dig og indgange til at styrke din undervisning og elevernes forståelse af de behandlede emner.

**Gør materialerne til dine egne**

Danmission har årelang erfaring inden for dialogarbejde, og det er vores håb, at materialerne, ud over de konkrete opgaver, kan være inspirerende for dit generelle arbejde med at skabe dialog og fremme gode klassefællesskaber. Brug materialerne på den måde, der passer bedst ind i din konkrete undervisning. Twist dem, byg videre på dem, og gør dem til dine egne. Vi tror på, at din personlige tilgang vil gøre undervisningen mere levende og relevant for eleverne, og vi opfordrer dig til at eksperimentere og tilpasse materialerne efter behov. **Åndsfrihed og fællesskab** kan ikke få for meget opmærksomhed.

Vi håber, du og dine elever vil få stor gavn af materialerne.

Vi modtager meget gerne feedback på brugen af materialerne. Skriv gerne til projektteamet på dinogminverden@danmission.dk

De bedste hilsner

Danmission